《酒阑》
宋代·高斯得

世道日沦忽，涔泪夜中滋。
客问子何伤，伤予士气痿。
不见齐鲁閧，所争在糟醨。
我勿燥已久，幸歌韩奕诗。
若遭禁酒国，曹瞒尔何为。
一鏖皋兰下，赤壁竟不支。
虽云竟不支，主翁自怜之。
骑虎不敢下，悲鸣亦可嗤。
朝廷尽君子，拄撑赖公师。
似此好局面，诸生愿扶持。
尹京用老蔡，恐翻元佑规。
斯言是耶非，识者当能知。
哑钟悬清庙，瘖虎伏路垂。
此而为君子，小人当谓谁。
币轻物痛跃，赤子命一丝。
尚曰此元佑，天乎欲谁欺。
醪粲恩诚深，报复机诚危。
独哀三百年，豢此终何裨。
咸幡不复举，志士徒伤悲。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。